《喜方楚卿孝廉入山》
明代·释今湛

苍烟野水接长林，喜见高人有远心。仙舫不妨时到岸，佛楼犹可晚供吟。

清泉白石知何世，翠竹黄花意亦深。坐久西峰明月上，共论钟磬已沉沉。

作者简介：今湛（一六一二—一六七七），字旋庵。三水人。俗姓李，原名廷辅。明桂王永历二年（一六四八）登具，为海云、海幢两山都寺。趺化于清圣祖康熙十六年（一六七七），世寿六十五。事见释今无《光宣台集》卷一四。